LEPI ČEVELJC

ČREPIČ IN FRIČEV VRH

|  |
| --- |
| Sobota, 16.3.2019, ob 8.uri  Avtobusna postaja Velenje |
| POVRATEK: okoli 13. ure |
| PREVOZ: posebni avtobus |
| STROŠKI: plačilo avtobusnega prevoza |
| ZAHTEVNOST: lahka, nezahtevna pot |
| OPREMA: vremenu primerna planinska obutev, topla oblačila |
| VREMA: V primeru slabe vremenske napovedi se izlet prestavi. O odpovedi boste obveščeni do petka, 15.3.2019. |
| DOKUMENTI: Dnevnik mladega planinca |
| HRANA IN PIJAČA: iz nahrbtnika |
| PRIJAVE: Prijavite se mentorici Petri Oder Čevnik do srede, 13.3.2019 |
| ČAS HOJE: 3-4 ure. |

Črepič in Fričev vrh sta hriba v pogorju nad Mislinjsko dolino, po kateri vijuga reka Mislinja proti Slovenj Gradcu. Iz doline vodi veliko planinskih poti. Med temi sta tudi Črepič z višino 798 m in nekoliko višji Fričev vrh z višino 881 m. Ker sta poraščena z gozdom, razgleda ne ponujata. Imata pa na vrhu skrinjico z vpisno knjigo in žigom. So pa zelo razgledna nekatera druga mesta ob poti.

Ob reki Paki se bomo peljali proti severu skozi slikovito in skrivnostno sotesko Huda luknja do naselja Mislinja. Začetek poti je na avtobusni postaji, mi pa se bomo odpeljali še dva kilometra naprej do kraja z imenom Straže. Po asfaltni cesti skozi vasico pridemo v zaselek Vovkarje, kjer zavijemo po cesti čez hudourniški potok Mevlja. Markacije nas usmerijo na pot v gozd, kjer se nekoliko bolj strmo vzpne in nas po gozdnatem grebenu pripelje na razgleden travnik. Ob poti nas razveseli pogled na pomladansko cvetje: teloh, trobentice, navadni volčin. Malo pod vrhom strmina popusti. Na travnati ravnici je nekoč stala domačija kmeta Črepinška, po katerem je Črepič dobil ime. Danes nanjo spominja le še star senik. Preden nadaljujemo do vrha, ki ga zakriva drevje, se na hitro razglejmo naokrog. Na zahodu vidimo poraščeni Fričev vrh, ki mu stojita ob strani zasneženi Peca in Uršlja gora. V dolini so naselja Dovže, Šmartno in Slovenj Gradec, za katerim se dvigata Rahtelov vrh in Selovec. Nad Dravsko dolino, ki jo le slutimo, je Košenjak. Bela Golica za njim, je že v Avstriji. Obzorje na severu zapira Pohorje s Kremžarjevim vrhom, z Malo in Veliko Kopo ter s Črnim vrhom, na jugovzhodu pa se razteguje Paški Kozjak s Špikom in Basališčem. Nadaljujemo po poti v gozd in že smo na vrhu Črepiča, na kar nas opozori kovinska skrinjica z vpisno knjigo in žigom. Pot se prevesi na drugo stran. Po kratkem spustu pridemo do makadamske ceste, ki v ovinkih vodi mimo kapelice. Že nad naslednjo domačijo se steza spet umakne v gozd. Mehka pot nas vodi čez Časov vrh do sedla, od koder se najprej strmeje vzpne, nato pa nas prečno po pobočju pripelje na Fričev vrh. Po dobrih dveh urah hoje bomo na vrhu. Čas bo za počitek in malico. Z vrha bomo nadaljevali po markirani poti, ki se spusti do razglednega travnika. Lep razgled na mesto Slovenj Gradec, Peco, Uršljo goro, Pohorje, na drugo stran pa na bližnje Završe s cerkvijo sv. Ruperta. Po kolovozu ob robu travnika vodi pot mimo domačije, kjer pridemo na makadamsko cesto, po kateri se bomo mimo kmetije Fric in Levovnik počasi spuščali v dolino. Na avtobusni postaji v Dovžah nas bo čakal avtobus.

VSEM ŽELIMO VAREN KORAK IN VELIKO LEPIH TRENUTKOV NA POTI.